Page:Scottish minstrel (2).pdf/16

 82

WAE'S ME FOR PRINCE CHARLIE !

Words by GLEN. Air_" Johnnie Faa." Keynote 4.

A WEE bird cam to our ha' door,

He warbled sweet and clearly;

And aye the o'ercome o' his sang

Was, “Wae's me for Prince Charlie!"

Oh! when I heard the bonnie, bonnie bird,

The tears came drappin' rarely;

I took the bonnet aff my head,

For weel I lo'ed Prince Charlie.

Quo' I, "My bird, my bonnie, bonnie bird,

Is that a tale ye borrow,

Or is't some words ye've learnt by rote,

Or a lilt o' dool and sorrow?"

"Oh! no, no, no," the wee bird sang,

" I've flown sin' mornin' early;

But sic a day o' win' an' rain-

Oh! wae's me for Prince Charlie!

“On hills that are by right his ain,

He roams a lonely stranger :

On every side he's press'd by want

On every side by danger.

Yestreen I met him in a glen,

My heart maist burstit fairly:

For sadly changed indeed was he,

Oh! wae's me for Prince Charlie!

" Dark night came on, the tempest howled

Out o'er the hills and valleys;

And whare was't that your prince lay down,

Whase hame should been a palace?

He rowed him in his Highland plaid,

Which covered him but sparely,

An' slept beneath a bush o' broom-

Oh! wae's me for Prince Charlie!"

But now the bird saw some red coats,

And he shook his wings wi' anger;

"Oh! this is no a land for me,

I'll tarry here nae langer,

He hovered on the wing a while,

Ere he departed fairly ;

But weel I mind the farewell strain,

Was, "Wae's me for Prince Charlie !"